b'\n_START_ARTICLE_\nIntegrirana avtobusna linija \xc5\xa1t. 3G (Ljubljana)\n_START_SECTION_\nZgodovina\n_START_PARAGRAPH_\nLinija je bila sprva primestna linija, ki je v desetletjih obratovanja do\xc5\xbeivela le malo sprememb. Nosila je oznako \xc5\xa1t. 70 (Ljubljana-Grosuplje). Manj\xc5\xa1a sprememba trase se je zgodila leta 1995 v centru Ljubljane na delu od Trga OF do Zoisove ceste, ko so jo preusmerili preko A\xc5\xa1ker\xc4\x8deve in Tivolske ceste. Pred tem so avtobusi vozili preko Bavarskega dvora po Slovenski cesti, kjer so se vklju\xc4\x8dili na Zoisovo cesto. Postajali\xc5\xa1\xc4\x8de proge je bilo urejeno pred Dramo._NEWLINE_V drugi polovici 90. let 20. stoletja je zaradi pove\xc4\x8danega avtomobilskega prometa pri\xc4\x8delo upadati \xc5\xa1tevilo potnikov na vseh avtobusnih progah. Avtobusi na progi 70 so pri\xc4\x8deli med krajema voziti redkeje, vse pogosteje so zglobne avtobuse nadome\xc5\xa1\xc4\x8dali enojni._NEWLINE_Opazen upad potnikov je linija do\xc5\xbeivela na odseku med Lavrico in \xc5\xa0kofljico, ko so maja 2010 podalj\xc5\xa1ali mestno avtobusno linijo \xc5\xa1t. 3B z Rudnika vse do \xc5\xa0kofljice._NEWLINE_29. avgusta 2011 je bila medkrajevna linija \xc5\xa1t. 70 spremenjena v integrirano avtobusno linijo, ki je dobila oznako 3G Be\xc5\xbeigrad (\xc5\xbdelezna) - Grosuplje.  Ob tem so ponovno spremenili traso linije v samem centru Ljubljane, saj so jo vrnili na Slovensko cesto, kon\xc4\x8dno postajali\xc5\xa1\xc4\x8de pa je bilo z Avtobusne postaje preme\xc5\xa1\xc4\x8deno na \xc5\xbdelezno cesto, kjer imajo danes kon\xc4\x8dno postajali\xc5\xa1\xc4\x8de tudi linije \xc5\xa1t. 6B, 11B in 12. V Grosuplju pa so uvedli \xc5\xa1e vo\xc5\xbenje avtobusov po Ljubljanski cesti do motela. Vozni red je bil malenkostno spremenjen, dodan je bil \xc5\xa1e zadnji no\xc4\x8dni odhod iz Ljubljane ob 23.40. Namen preoblikovanja v integrirano linijo je zni\xc5\xbeanje cene vozovnice in posledi\xc4\x8dno \xc5\xbeelja po ve\xc4\x8dji uporabi javnega prevoza._NEWLINE_3. septembra 2012 je bila linija v Grosupljem preusmerjena na novo traso mimo Doma starej\xc5\xa1ih ob\xc4\x8danov in Doma obrtnikov._NEWLINE_S 1. septembrom 2015 je po osrednjem delu Slovenske ceste, kateri je bil zaprt zaradi prenove, ponovno stekel avtobusni promet. Istega dne je bila linija 3G, skupaj z linijami 3, 3B, 19B, 19I, 27, 51 in 56, poskusno preusmerjena z osrednjega dela Slovenske ceste. Avtobusi tako zavijejo s Slovenske ceste na \xc5\xa0ubi\xc4\x8devo, Bleiweisovo, Gosposvetsko, ter nazaj na Slovensko in pot nadaljujejo po redni trasi proti Be\xc5\xbeigradu. Kot razlog je bilo navedeno manj\xc5\xa1e \xc5\xa1tevilo prestopanj potnikov na osrednjem delu Slovenske in \xc5\xa1tevilo prepeljanih potnikov letno (to je zna\xc5\xa1alo manj kot 2.000.000). Z odprtjem ju\xc5\xbenega dela Slovenske ceste, je 8. maja 2016 linija 3G uradno ponovno za\xc4\x8dela obratovati po osrednjem delu Slovenske ceste. Ta je sicer po osrednjem delu \xc5\xbee obratovala v \xc4\x8dasu zapore ju\xc5\xbenega dela Slovenske.\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje vse dni v letu, in sicer od ponedeljka do petka od 4.20 do 23.40, ob sobotah od 4.49 do 23.40, nedeljah in praznikih od 4.49 do 23.50. Najpogosteje avtobusi obratujejo od ponedeljka do petka v prometnih konicah.'